«Real» hujumchisi Krishtianu Ronaldu muammolarga qaramasdan, ispan klubida qolishga qaror qildi. Bu haqda AS nashri xabar tarqatdi. Portugaliyalik futbolchi «Real» rahbariyatiga keyingi mavsumda ham jamoada o‘ynashini ma’lum qilgan. Klub ayni vaqtda Ronalduning jamoada bo‘lishini hisobga olgan holda transfer siyosatini yuritmoqda. O‘tgan oyda ushbu futbolchi soliqchilar bilan muammolari ortidan Ispaniyadan butunlay ketishini aytgandi. Shundan so‘ng, haftalar davomida futbolchining kelajagi borasida turli xabarlar yangrab turdi. Futbolchi 2011-2014 yillarda jami 14,7 million yevro miqdoridagi mablag‘ni yashirishda ayblangan. Ronalduning ishi bo‘yicha sud 31 iyul kuni bo‘lib o‘tadi.